Psalmus 10
Psalmus 10 libri Psalmorum in Nova Vulgata Bibliorum versione incipit "Ut quid, Domine, stas a longe, / abscondis te in opportunitatibus, in tribulatione?". Cum psalmo 10 unam acrostichidem format, in qua quisque versus litterâ alphabeti Hebraici incipit. Duae sunt psalmorum enumerationes: Hebraica et Graeca. Haec pagina enumerationem Bibliorum Hebraicorum et versionum recentiorum sequitur. In Septuaginta antiqua translatione Graeca et plurimis versionibus Christianis ante reformationem factis, hi versus sunt secunda pars psalmi 9. Itaque, "psalmus 10" Graecus est idem ac psalmus 11 Hebraicus. Iohannes Calvinus, theologus Reformationis, sic argumentum psalmi ex suo iudicio Christiano descripsit: Suo et piorum omnium nomine conqueritur David, fraudes, rapinas, crudelem violentiam, omneque inustitiae genus passim grassari in mundo: causamque assignat, quod impii et scelerati homines laeto et prospero rerum suarum sucessu ebrii, excusso Dei metu, sibi quidvis impune licere confidant. Itaque opem Dei implorat, ut remedium afferat extremis malis. Tandem spe liberationis se et alios fideles consolatur. Porro haec descriptio vivam publici status corrupti et perversi imaginem quasi in speculo repraesentat. Quare ubi iniquitas instar diluvii exundat, ne fidem percellat tentationis novitas, ut animum despondeant filii Dei: imo in eadem arena nos exerceri cum Davide sanctisque aliis Patribus. Deinde monentur fidele, in rebus ita confusis quaerendum esse Deum: Quia nisi succurendi partes tribuant Deo, nihil caeco fremitu et iactis in aerem querimoniis proficient.